CELEX: 62010CN0601
Language: hu
Date: 2010-12-17 00:00:00
Title: C-601/10. sz. ügy: 2010. december 17-én benyújtott kereset — Európai Bizottság kontra Görög Köztársaság

26.2.2011   
            
            
               HU
            
            
               Az Európai Unió Hivatalos Lapja
            
            
               C 63/22
            
         2010. december 17-én benyújtott kereset — Európai Bizottság kontra Görög Köztársaság
   (C-601/10. sz. ügy)
   2011/C 63/41
   Az eljárás nyelve: görög
   
      Felek
   
   
      Felperes: Európai Bizottság (képviselők: M. Patakia és D. Kukovec)
   
      Alperes: Görög Köztársaság
   
      Kereseti kérelmek
   
   
               —
            
            
               A Bíróság állapítsa meg, hogy a Görög Köztársaság — mivel tárgyalásos eljárás keretében és hirdetmény közzététele nélkül kötött a Vasiliki, Kassandra, Egnatia és Arethousa települések eredeti szerződéseiben nem szereplő, ingatlan nyilvántartási és várostervezési kiegészítő szolgáltatásokra vonatkozó közbeszerzési szerződéseket — nem teljesítette a 92/50/EGK irányelv (1) 8. cikkéből és 11. cikkének (3) bekezdéséből, valamint a 2004/18/EK irányelv (2) 20. cikkéből és 31. cikkének (4) bekezdéséből eredő kötelezettségeit;
            
         
               —
            
            
               a Görög Köztársaságot kötelezze a költségek viselésére.
            
         
      Jogalapok és fontosabb érvek
   
   A Bizottság úgy véli, hogy mivel
   
               1.
            
            
               a fent említett települések — települési önkormányzatokként — a 92/50/EGK irányelv 1. cikkének b) pontja, valamint a 2004/18/EK irányelv 1. cikkének (9) bekezdése szerinti ajánlatkérő szerv fogalmának hatálya alá tartoznak;
            
         
               2.
            
            
               várostervezési szolgáltatások nyújtására vonatkozó visszterhes szerződésekről van szó (a 92/50/EGK irányelv 8. cikke az IA. melléklet 12. pontjával összefüggésben és a 2004/18/EK irányelv 20. cikke a IIA. melléklet 12. pontjával összefüggésben), valamint
            
         
               3.
            
            
               az egyes hivatkozott szerződések becsült értéke meghaladja a 92/50/EGK irányelv 7. cikkében és a 2004/18/EK irányelv 7. cikkében előírt minimális küszöböt,
            
         a kérdéses szerződések a szóban forgó irányelvek hatálya alá tartoznak.
   i.   
         A 92/50/EGK irányelv 8. cikkének és 11. cikke (3) bekezdésének megsértése
      
   
   A Kassandra település által kiegészítő szolgáltatások nyújtására megkötött, kérdéses szerződéseket illetően a Bizottság hangsúlyozza, hogy az ajánlatkérő szerv előzetes hirdetmény közzététele nélküli, közvetlen odaítélési eljárás mellett döntött, holott nem teljesültek a 92/50/EGK irányelv 8. cikkében és 11. cikke (3) bekezdésének e) pontjában előírt, az e kivételes eljárás igénybevételét lehetővé tevő és a szóban forgó szerződésekre alkalmazandó feltételek. Nem teljesül többek között — a kiegészítő szolgáltatásokra vonatkozó egyik kérdéses szerződés esetében sem — az előre nem látható körülmények meglétével kapcsolatos feltétel. A Bizottság másodsorban hangsúlyozza, hogy még akkor is, ha teljesülnének a 92/50/EGK irányelv 11. cikke (3) bekezdésének e) pontjában szereplő, a kivételekre vonatkozó rendelkezés alkalmazásának feltételei, a kiegészítő szolgáltatásokra vonatkozóan megkötött szerződések összege akkor is meghaladja az eredeti szerződésnek az irányelvvel bevezetett 50 % os küszöbét.
   ii.   
         A 2004/18/EK irányelv 20. cikkének és 31. cikke (4) bekezdésének megsértése
      
   
   A Vasiliki, Egnatia és Arethousa települések által kiegészítő szolgáltatások nyújtására megkötött, kérdéses szerződéseket illetően a Bizottság hangsúlyozza, hogy az ajánlatkérő szervek előzetes hirdetmény közzététele nélküli, közvetlen odaítélési eljárás mellett döntöttek, holott nem teljesültek a 2004/18/EK irányelv 20. cikkében és 31. cikke (4) bekezdésének a) pontjában előírt, az e kivételes eljárás igénybevételét lehetővé tevő és a szóban forgó szerződésekre alkalmazandó feltételek. Nem teljesül többek között — a kiegészítő szolgáltatásokra vonatkozó egyik kérdéses szerződés esetében sem — az előre nem látható körülmények meglétével kapcsolatos feltétel. A Bizottság másodsorban hangsúlyozza, hogy még akkor is, ha teljesülnének a 2004/18/EK irányelv 31. cikke (4) bekezdésének a) pontjában szereplő, a kivételekre vonatkozó rendelkezés alkalmazásának feltételei, a kiegészítő szolgáltatásokra vonatkozóan megkötött szerződések összege akkor is meghaladja az eredeti szerződésnek az irányelvvel bevezetett 50 % os küszöbét.
   A Görög Köztársaság azon állítását illetően, hogy a vitatott szerződések megkötése tekintetében alkalmazott eljárás megfelelt az akkoriban hatályos nemzeti szabályozásnak, a Bizottság előadja, hogy az alkalmazott eljárás ellentétes volt a 92/50/EGK irányelvvel, amelyet az említett szerződések megkötésekor már átültettek a nemzeti jogba (a később elfogadott 2004/18/EK irányelvhez hasonlóan). A Bizottság mindenesetre megjegyzi, hogy a szóban forgó eljárás a fent említett nemzeti szabályozással sem volt összeegyeztethető.
   Mivel a tagállamok nem hivatkozhatnak belső helyzetekre az uniós jogban előírt kötelezettségek és határidők tiszteletben tartása hiányának igazolására, a Bizottság úgy véli, hogy a Görög Köztársaság — mivel nem biztosította az uniós jogból eredő kötelezettségeknek való megfeleléshez szükséges intézkedések elfogadását és tényleges alkalmazását — megsértette a 92/50/EGK irányelv 8. cikkéből és 11. cikkének (3) bekezdéséből, valamint a 2004/18/EK irányelv 20. cikkéből és 31. cikkének (4) bekezdéséből eredő kötelezettségeit.
   
      (1)  HL L 209., 1992.7.24., 1. o.; magyar nyelvű különkiadás 6. fejezet, 1. kötet, 322. o.
   
      (2)  HL L 134., 2004.4.30., 114. o.; magyar nyelvű különkiadás 6. fejezet, 7. kötet, 132. o.